b"\n_START_ARTICLE_\nNorth American F-86 Sabre\n_START_SECTION_\nZasnova in razvoj\n_START_PARAGRAPH_\nLetalo so za\xc4\x8deli na\xc4\x8drtovati leta 1944, vendar so ga prvi\xc4\x8d izdelali \xc5\xa1ele po 2. svetovni vojni. V letalu so uporabili veliko nem\xc5\xa1kih konstrukcijskih izvedb njihovih reaktivnih letal. Letalsko podjetje North American Aviation (NAA) je prejelo naro\xc4\x8dilo za prvih 33. letal, tedaj ozna\xc4\x8denih \xc5\xa1e P-86A 20. novembra 1946, \xc5\xa1e preden je poletel prvi prototip. Prvi prototip XP-86 je potem poletel 1. oktobra 1947 in je imel \xc5\xbee mo\xc4\x8dnej\xc5\xa1e motorje od na\xc4\x8drtovanih letal. Prvo serijsko letalo P-86A-1-NA (47-605) je poletelo 20. maja 1948. V tem \xc4\x8dasu je letalo v rahlem spustu preseglo hitrost zvoka. Letalstvo je sprejelo prvi dve serijski letali 28. maja 1948. Junija 1948 so letalo P-86 preimenovali v F-86, ko so namesto \xc4\x8drke P (za zasledovalna letala; Pursuit) za\xc4\x8deli uporabljati \xc4\x8drko F za lovska letala._NEWLINE_Serijska letala so za\xc4\x8deli dostavljati decembra 1948. Prvo enoto, 1. lovsko skupino v Letalskem opori\xc5\xa1\xc4\x8du March v Kaliforniji, so popolnoma opremili do marca 1949.\n_START_SECTION_\nMirnodobni dose\xc5\xbeki\n_START_PARAGRAPH_\nS tem letalom so dosegli tri mo\xc5\xa1ke absolutne hitrostne rekorde._NEWLINE_15. septembra 1948 je preizkusni pilot Vojnega letalstva ZDA major Richard L. \xc2\xbbDick\xc2\xab Johnson (1917\xe2\x80\x932002) z letalom F-86A-1-NA (47-611) s preskusno oboro\xc5\xbeitvijo nad suhim jezerom Muroc (kasneje preimenovanim v znano Letalsko opori\xc5\xa1\xc4\x8de Edwards) dosegel takratni hitrostni rekord 1079,599 km/h._NEWLINE_19. novembra 1952 je preizkusni pilot Vojnega letalstva ZDA stotnik James Slade Nash s te\xc5\xbejim letalom F-86D-20-NA (51-2945) nad jezerom Salton v ju\xc5\xbeni Kaliforniji dosegel povpre\xc4\x8dno hitrost 1124,136\xc2\xa0km/h._NEWLINE_18. maja 1953 je s kanadskim F-86 in s pomo\xc4\x8djo zasledovalnega poleta majorja \xc2\xbbChucka\xc2\xab Yeagra Jackie Cochran kot prva \xc5\xbeenska presegla hitrost zvoka. Istega dne je dosegla \xc5\xbeenski absolutni hitrostni rekord 1049,835\xc2\xa0km/h._NEWLINE_Zadnji absolutni hitrostni rekord 1151,883\xc2\xa0km/h s tem letalom in prvi nad 700 milj/h je dosegel podpolkovnik William F. Barnes 16. julija 1953 na enakem poletu kot Nash z letalom F-86D-35-NA (51-6145). Ve\xc4\x8djo hitrost mu je omogo\xc4\x8dila vi\xc5\xa1ja temperatura ozra\xc4\x8dja in dodatna kerami\xc4\x8dna podloga okrog izpu\xc5\xa1ne \xc5\xa1obe.\n_START_SECTION_\nVoja\xc5\xa1ki dose\xc5\xbeki\n_START_PARAGRAPH_\nV bojne enote so letalo vpeljali leta 1949 in je bilo glavno reaktivni lovsko letalo Vojnega letalstva ZDA med vojno v Koreji. Velikokrat je posegel v boj proti bolj\xc5\xa1im sovjetskim letalom MiG 15. Bolj\xc5\xa1e ameri\xc5\xa1ko usposabljanje pilotov od korejskega in kitajskega je vodilo do nekaterih ameri\xc5\xa1kih uspehov v zra\xc4\x8dni bitki. Na drugi strani sovjetski piloti zaradi strahu pred ujetni\xc5\xa1tvom niso sodelovali v bojih. Prakti\xc4\x8dno Sovjetska zveza ni bila vpletena v korejsko vojno in si ni mogla privo\xc5\xa1\xc4\x8diti zajetih pilotov. V vojni so ameri\xc5\xa1ki piloti F-86 sestrelili 792 letal MiG-15 in izgubili 76 svojih letal. F-86 je bilo prvo ameri\xc5\xa1ko letalo, ki je imelo serijsko vgrajeno katapultni sede\xc5\xbe T-4E-1._NEWLINE_Letalo so licen\xc4\x8dno izdelovale dru\xc5\xbebe Commonwealth Aircraft Corporation v Avstraliji, kjer so vgrajevali motorje Rolls Royce Avon, Canadair v Kanadi, Mitsubishi in Societa' per Avioni Fiat v Italiji._NEWLINE_Izdelali so vsega skupaj pribli\xc5\xbeno 9502 letal. Veliko letal \xc5\xa1e vedno vzdr\xc5\xbeujejo zasebni lastniki. Izdelali so tudi 2504 prestreznih izpeljank F-86D in 475 lovsko-bombni\xc5\xa1kih izpeljank F-86H ter \xc5\xa1e nekaj drugih izpeljank._NEWLINE_Leta 1961 je Jugoslovansko vojno letalstvo prejelo 130 letal F-86D, izdelanih po licenci NAA v dru\xc5\xbebi Fiat, in 78 letal F-86E. Slu\xc5\xbeila so vse do leta 1980, nekatera med njimi tudi v Sloveniji."